Pohjois-Suomen ensimmäinen naispoliisi - Manta

Suomen Valkonauhaliike ajoi naispoliisiasiaa 1900-luvun alun taistelussa ammattihaureutta vastaan. Tämän myötä Ouluunkin saatiin ensimmäinen naispoliisi eli naiskaitsija vuonna 1919. Maamme ensimmäinen naispoliisi oli aloittanut työnsä Helsingissä v. 1907.

Hanna Sippolan työ suuntautui suurimmaksi osaksi huonomaineisten naisten terveysolojen ja elintapojen valvontaan. Hän saavutti luottamusta naisten keskuudessa ja hoitoon hakeutumisen kynnys madaltui monien kohdalla. Silloisen Oulun poliisimestarin Sandmanin, kuin myös paikallisten lääkäreiden mukaan, Sippolan työ merkittävyys näkyi seksitautien huomattavana vähenemisenä vuosina 1919 - 1928.

Naispoliisin toimi edellytti haltijaltaan paljon tarmoa, hienotunteisuutta, harkintaa ja samalla kasvattajan kykyjä. Hanna Sippolaa ylistettiinkin tehtäväänsä täydellisesti soveltuvana henkilönä.

Sippola sai legendaarisen lempinimensä ”Kolkatan Manta” Oulun rikollisten keskuudessa. Tarina kertoo, että oululaista alamaailmaa kohtasi 1920-luvun jälkeen hyvin masentava kausi Mantan saavuttua valvomaan lakia.





Manta oli kookas kuin karhu ja julma kuin ahma, minkä takia alamaailma pelkäsi häntä enemmän kuin ruttoa. Rotevan olemuksensa lisäksi Manta oli tunnettu mieskontakteissa osoittamastaan naisellisesta pelottomuudesta.

Sippola työskenteli nuoremman konstaapelin paikalla ja eduilla 15 vuotta, kunnes hänet vuonna 1935 ylennettiin vanhemmaksi konstaapeliksi. Sippolalta on varmasti vaatinut sitkeyttä toimia nuoremman konstaapelin toimessa niin kauan, sillä miespuolinen nuorempi konstaapeli saatettiin ylentää jo kahden vuoden jälkeen.

Hanna Sippola teki pitkän työuran työskennellessään poliisilaitoksen palveluksessa ja oli osaltaan raivaamassa tietä tuleville naispoliiseille.

Teksti ja kuva: Oulun poliisilaitos